Nina Dobrevová

Nikolina Kamenovová Dobrevová (, * 9. január 1989, Sofia, Bulharsko), známa ako Nina Dobrev, je kanadská herečka a modelka. Narodila sa v Bulharsku, no keď mala dva roky, s rodičmi sa presťahovala do Toronta, kde vyrástla. Preslávila ju rola Eleny Gilbertovej v americkom seriáli "Upírske denníky" (2009 – 2015, 2017). Zahrala si v niekoľkých celovečerných filmoch, vrátane filmu "Ten, kto stojí v kúte" z roku 2012, komédie "Falošní poliši" (2014) a hororovej komédie "Posledná nás zachráni" (2015). 
Detstvo a mladosť.
Nina sa narodila bulharskom hlavnom meste Sofia. Keď mala dva roky s rodinou sa presťahovala do Toronta v Kanade. Má staršieho brata Aleksandra. Jej otec Kamen Dobrev je počítačový špecialista a matka Michaela (rod. Radeva) je umelkyňa.
Navštevovala strednú školu J. B. Tyrrell Sr., kde sa začala venovať baletu, klasickému jazzu a tanečnej gymnastike. Neskôr prestúpila na umeleckú školu Wexford v Scarborough v Ontariu, potom navštevovala Ryerson University v Toronte kde študovala sociológiu. Školu ukončila predčasne v roku 2008 kvôli hereckej kariére a chodila na hodiny herectva na Armstrong Acting Studios v Toronte.
Kariéra.
Dobrev sa objavila v mnohých celovečerných filmoch, vrátane filmov "Fugitive Pieces", "Away from Her", "Never Cry Werewolf" a v seriáli "Degrassi: The Next Generation". V roku 2007 sa objavila v hudobnom videoklipe '"You Got That Light"'  od "Wade Allain-Marcus &amp; David Baum". Zahrala si tiež vo filme "The American Mall".
Následne hrala v seriáli "Upírske denníky", ktorý je televíznou adaptáciou rovnomennej knižnej série, kde si zahrala úlohu Eleny Gilbert. Potom si zahrala malú úlohu v erotickom trileri "Chloe". Film bol komerčne úspešný a stal sa najziskovejším filmom režiséra Atoma Egoyana.
V apríli 2011 sa predstavila po boku Logana Lermana, Emmy Watson, Ezru Millera a Paula Rudda ako Candace Kelmeckis vo filmovej adaptácii "Ten, kto stojí v kúte." V auguste 2014 si zahrala spolu s Jakeom Johnsonom a Damonom Wayansom Jr. v komédii "Falošní poliši." 
Dňa 6. apríla 2015 prostredníctvom Instagramu oznámila, že po skončení 6. série opúšťa "Upírske denníky." V horore "Posledná nás zachráni" z roku 2015 stvárnila Vicki Summers. V septembri 2015 bola obsadená do filmu "Arrivals", kde hrala po boku Asa Butterfielda a Maisie Williamsovej. Vo filme stvárnila letušku Izzy. V tom istom roku sa objavila spolu s Domhnallom Gleesom a Christinou Applegate v romantickej komédii "Crash Pad".
V apríli 2016 bolo oznámené, že sa predstaví po boku Vina Diesela a Samuela L. Jacksona vo filme "xXx: The Return of Xander Cage."
Súkromný život.
Nina hovorí plynule anglicky , francúzsky a bulharsky . V septembri 2012 herec Ian Somerhalder potvrdil vzťah s Ninou Dobrevovou. V máji 2013 herečka pre magazín Cosmopolitan oznámila rozchod páru. V auguste 2013 sa objavili informácie ohľadom nového vzťahu s tanečníkom Derekom Houghom, po pár týždňoch sa však vzťah skončil. Od júla 2015 do februára 2016 chodila s Austinom Stowellom. 
Počas natáčania "Upírskych denníkov" žila v Atlante. V roku 2015 sa presťahovala do Los Angeles.
Filantropia.
V septembri 2011 so spevákom Joe Jonasom uvádzala We Day, organizovaný organizáciou "Free the Children", kde je Dobrevová ambasádorka. Nina navrhla tričko s „Me to We Style“, kde 50% zisku z jeho predaja šlo pre organizáciu Free the Children.